b'\n_START_ARTICLE_\nKansanparannus\n_START_SECTION_\nKansanparannuksen historiaa\n_START_PARAGRAPH_\nKansanparannuksen ja j\xc3\xa4senkorjauksen historia ulottuu alkuaikojen h\xc3\xa4m\xc3\xa4riin. Kansanparannus on kansan keskuudesta l\xc3\xa4ht\xc3\xb6isin olevaa parannustoimintaa, joka on kehittynyt aikojen kuluessa kokemuksen kautta ja perinteen mukaisesti. L\xc3\xa4hes 80 prosenttia maailman v\xc3\xa4est\xc3\xb6st\xc3\xa4 on viel\xc3\xa4 nykyisinkin l\xc3\xa4nsimaisen l\xc3\xa4\xc3\xa4ketieteen ulottumattomissa._NEWLINE_Kansanparannus el\xc3\xa4\xc3\xa4 ja on voimissaan viel\xc3\xa4 nykyisinkin my\xc3\xb6s teollistuneissa maissa. Kansanparantajiin on totuttu luottamaan ja heilt\xc3\xa4 haetaan apua moniin sellaisiin vaivoihin, joihin ei l\xc3\xa4\xc3\xa4ketieteest\xc3\xa4 ole l\xc3\xb6ytynyt apua. Aikaisemmin kansanparannuksessa k\xc3\xa4ytettiin apuna taikoja, loitsuja ja erilaisia maagisia parantamisrituaaleja. L\xc3\xa4\xc3\xa4kkeitten tehoa voitiin my\xc3\xb6s lis\xc3\xa4t\xc3\xa4 lukemalla erilaisia loitsuja. Usein k\xc3\xa4ytettiin erilaisia taikakaluja sairauden m\xc3\xa4\xc3\xa4rittelyss\xc3\xa4 sek\xc3\xa4 kertomaan parantajalle, mist\xc3\xa4 tauti oli tullut._NEWLINE_Kansanparannukseen kuului jo varhaisina aikoina hyvin monenlaisia puhtaasti mekaanisiakin hoitoja. Hierominen, kuppaus, veren lasku, j\xc3\xa4senten sitominen ja jopa jotkut alkeelliset kirurgiset toimenpiteet kuuluivat kansanparantajien hoitokeinoihin, samoin kuin erilaiset l\xc3\xa4\xc3\xa4keyrtit, hauteet ja voiteet, joita valmistettiin sukupolvelta toiselle s\xc3\xa4ilyneiden reseptien mukaan. Kansanl\xc3\xa4\xc3\xa4kint\xc3\xa4taidot ovat kehittyneet satojen vuosien kuluessa yritysten ja erehdysten \xe2\x80\x94 joskus kohtalokkaidenkin \xe2\x80\x94 kautta.'